Birkenhead
Store norske leksikon,Geografi,Verdens geografi,Europa,Storbritannia og Nord-Irlands geografi
Birkenhead er en havneby og et bebygget område i Storbritannia, Cheshire, ved elven Merseys venstre bredd, like overfor Liverpool, på halvøya Wirral. Birkenhead hadde 88 818 innbyggere i 2011, mens hele området hadde 142 968.
Birkenhead var et jordbruksområde som lenge var avskåret ved Mersey fra den industrielle revolusjon som fant sted i Liverpool, men da motorisert ferjetrafikk åpnet på begynnelsen av 1800-tallet, startet den industrielle utviklingen også her. Det første jernverket åpnet i 1824, det første skipsverftet i 1829 og i 1886 åpnet jernbanetunnelen under Mersey til Liverpool. Store havneanlegg åpnet for import og eksport, først og fremst av korn og kjøtt. Ellers finnes det store møller, mekansiske verksteder, matvareproduksjon og konfeksjonsindustri. Den første biltunnelen under Mersey åpnet i 1934, noe som åpnet for utvikling av Wirralhalvøya.